उदालगुरि , 12 नभेम्बर : फैगौ बिटिसि बिसायख'थिया खुंफुंजानायनि उनावनो हाग्रामा महिलारिखौ लाफानानै बिपिएफनि 80 जौखोन्दो दैदेनगिरि आरो मावथिफोरा बिजेपि हान्जायाव हाबगोन । बे बाथ्राखौ बुंदों , राइज्यो सभानि बारग' एमपि सान्तियुज कुजुरआ 11 नभेम्बरखालि टंलायाव थानाय खालिंदुवार मन्डल बिजेपिनि मावखुलिआव खुंनाय उदालगुरि जिल्ला बिजेपिनि मोनसे खौरांगिरि मेलआव सान्तियुज कुजुरआ बुङोदि , जाख्ल'नायजों लोहाबबोनाय बिपिएफ हान्जानि समआ बिटिसिआव थुंगेबाय । बिटिसिआव बिपिएफआ 15 बोसोर खुंथायनि गोहोआव थाबोनानै बे ओन्सोलनि सरासन्स्रा राइजो - राजाफोरनि थाखाय जौगाखांहोनायनि खामानियाव बाहायनांगौ धोनफोरखौ गावसिनि मुलाम्फानि थाखायल' दोनबोदों । गोबाव बोसोर सम बिटिसि सालायबोसेयावबो बिपिएफ हान्जाया राइजो - राजाफोरनि थाखाय मोनबो जौगाथाय खामानि मावनो हाबोयाखिसै । बिथांमोनहा गाव - गावनि थाखाय धोन आर्जिनायावल' मुखुबै नांथाबबोदों । बेनिखायनो बे खेबआव बिपिएफ हान्जाया राइजो - राजाफोरजों नासयजाबाय आरो बिसोरनि जेन्नायाबो फैगौ बिसायख'थियाव रोखा जाबाय । कुजुरआ बुबावोदि , फैगौ 15 डिसेम्बरनि सिगांनो बिजेपिआ बिटिसिआव सरकार दागोन । जिल्ला बिजेपिनि आफादगिरि कार्टिक बर'आ जागायनाय बे खौरांगिरि मेलआव राइज्योयारि बिजेपि माव' आफादनि सोद्रोमा प्रनब नारायन देबआबो बाहागो लानानै बुङोदि , बिटिसिआव बिपिएफनि दिनआ थुंगेबाय आरो बिपिएफनि गासै दैदेनगिरि आरो मावथिफोरा बिसायख'थि जोबनायनि उनावनो फारि - फारियै बिजेपिआव हाबफैनायनि लामा लासिगोन होन्नानै बुङो । 
बिटिसि बिसायख'थिआ जोबनायनि उनावनो हाग्रामा महिलारिआ बिजेपिआव हाबगोनः सान्तियास कुजुर